ՀԻՄՆԱՎՈՐՈՒՄ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ՀԱՆՐԱՅԻՆ ՀԵՌԱՐՁԱԿՈՂԻ ԽՈՐՀՐԴԻՆ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ»
ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. Կարգավորման հարաբերություւների ներկա վիճակը և առկա խնդիրները․ 
Չինաստանի Ժողովրդական Հանրապետության և Հայաստանի Հանրապետության միջև կնքված՝ «Հայաստանի Հանրային հեռուստաընկերություն» ՓԲԸ-ի նոր՝ 8-րդ տաղավարի կառուցման նախագծի իրականացման պայմանագրով Չինաստանի կառավարությունը համաձայնել է աջակցել ՀՀ կառավարությանը «Հայաստանի Հանրային հեռուստաընկերություն» ՓԲԸ-ի նոր՝ 8-րդ տաղավարի (հեռուստաստուդիայի) կառուցման հարցում:
 2021 թվականի նոյեմբերի 15-ին ստորագրված` «Հայաստանի Հանրապետության կառավարության և Չինաստանի Ժողովրդական Հանրապետության կառավարության միջև տեխնիկատնտեսական համագործակցության մասին» համաձայնագրի 3-րդ հոդվածի համաձայն՝ տեխնիկատնտեսական համագործակցության շրջանակներում հայկական կողմը պարտավորվում է ազատել ապրանքները և ծառայությունները հարկերից և մաքսատուրքերից, ինչպես նաև նույն համաձայնագրի շրջանակներում իր վրա է վերցնում պարտադիր ծախսերը:
Միաժամանակ 2023 թվականի հունիսի 2-ին կնքված Իրագործելիության պայմանագրի 10-րդ հոդվածով սահմանվում է, որ հայկական կողմը պետք է ազատի չինական կողմին Հայաստանի Հանրապետությունում Նախագծի իրականացմամբ պայմանավորված վճարման ենթակա հարկերից և տուրքերից. Մասնավորապես 10.1.1 կետով սահմանվում է․ 
«10.1.1 Նախագծի իրականացման համար նախատեսված սարքավորումների, նյութերի, մատակարարումների և շինարարական մեքենաների, Չինաստանի կամ որևէ մի երրորդ պետության կողմից չինական կողմի անձնակազմի համար ձեռքբերված կենսական անհրաժեշտության ապրանքների ներմուծման համար հաշվարկված հարկեր և մաքսատուրքեր»
Միևնույն պայմանագրի 10.2 կետով սահմանվում է, որ
 «10.2 Հայկական կողմը՝ «Հայաստանի հանրային հեռուստաընկերություն» ՓԲԸ-ն փոխհատուցելու է հարկային գործակալի կողմից հաշվարկված և վճարվող եկամտային հարկի և այլ պարտադիր վճարների, ինչպես նաև չինական կողմի համար շահութահարկի գծով հաշվարկված և վճարման ենթակա գումարները:
1. Ակնկալվող արդյունքը․ 
Հիմք ընդունելով  2021 թվականի նոյեմբերի 15-ին ստորագրված` «Հայաստանի Հանրապետության կառավարության և Չինաստանի Ժողովրդական Հանրապետության կառավարության միջև տեխնիկատնտեսական համագործակցության մասին» համաձայնագրի 3-րդ հոդվածը և 2023 թվականի հունիսի 2-ին կնքված Իրագործելիության պայմանագրի 10-րդ հոդվածը,  նախագծի ընդունմամբ ակընկալվում է ՀՀ կառավարության պահուստային ֆոնդից 27,756,080․0 ՀՀ դրամ գումար հատկացնել Հանրային հեռարձակողի խորհրդին՝ չինական կողմի հարկային պարտավորությունների, պարտադիր վճարների և ծախսերի գծով գումարների փոխհատուցման նպատակով:
1. Նախագծի մշակման գործընթացում ներգրավված ինստիտուտները և անձինք. 
Նախագիծը մշակվել է ՀՀ բարձր տեխնոլոգիական արդյունաբերության նախարարության և «Հայաստանի Հանրային հեռուստաընկերություն» ՓԲԸ կողմից:
1. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.
 		Նախագծի ընդունմամբ 2026 թվականի ՀՀ պետական բյուջեի ծախսերում և եկամուտներում կկատարվեն 27,756,080․0 ՀՀ դրամի փոփոխություններ: 
1. Կապը ռազմավարական փաստաթղթերի հետ․
Նախագիծը բխում է ՀՀ Կառավարության 2021 թվականի նոյեմբերի 18-ի թիվ 1902-Լ որոշման հավելվածի «ՀՀ Արտաքին գործերի նախարարության» բաժնի 10․1-րդ «ՀՀ-ՉԺՀ քաղաքական երկխոսության շարունակական զարգացում, տնտեսական կապերի խորացում» միջոցառումից:

